MCOT ปิดเช้าชนซิลลิ่ง! รับนายกฯ สั่งทำแผนฟื้นฟูเร่งด่วน
MCOT ปิดเช้าชนซิลลิ่ง! รับนายกฯ สั่งทำแผนฟื้นฟูเร่งด่วน
MCOT ปิดเช้าชนซิลลิ่ง! รับนายกฯ สั่งทำแผนฟื้นฟูเร่งด่วน
11 มี.ค. 2564

ผู้สื่อข่าวรายงานว่า ราคาหุ้น บริษัท อสมท จำกัด (มหาชน) หรือ MCOT ปิดตลาดภาคเช้าที่ระดับ 4.88 บาท ปรับตัวขึ้น 1.12 บาท หรือ 29.79% ด้วยมูลค่าการซื้อขาย 46.53 ล้านบาท โดยราคาหุ้นทำจุดสูงสุดของวันที่ระดับ 4.88 บาท (Ceiling)
ทั้งนี้ ราคาหุ้น MCOT ปรับตัวขึ้นอย่างมีนัยสำคัญในวันนี้ หลังจากคณะกรรมการนโยบายรัฐวิสาหกิจ (คนร.) มีมติให้แต่งตั้งคณะอนุกรรมการกลั่นกรองแผนการแก้ไขปัญหารัฐวิสาหกิจ เพื่อพิจารณากลั่นกรองและเสนอแนะแนวทางการแก้ไขปัญหารัฐวิสาหกิจ ซึ่งจะกำกับติดตามการแก้ไขปัญหาของรัฐวิสาหกิจ 4 แห่ง ได้แก่ การรถไฟแห่งประเทศไทย (รฟท.),องค์การขนส่งมวลชนกรุงเทพ (ขสมก.) บมจ.โทรคมนาคมแห่งชาติ และ บมจ.อสมท (MCOT) ซึ่งทางสำนักนายกรัฐมนตรี ในฐานะที่กำกับดูแล ควรติดตามเร่งรัดอย่างใกล้ชิด และทำแผนเสนอต่อคณะอนุกรรมการฯ ภายใน 30 วัน
โดยคาดการณ์ว่าแผนการแก้ไขปัญหาดังกล่าว จะส่งผลดีต่อ MCOT ซึ่งปัจจุบันมีผลขาดทุนต่อเนื่อง ล่าสุดผลการดำเนินงานปี 2563 สิ้นสุด 31 ธ.ค.2563 มีผลขาดทุนสุทธิสูงถึง 2 พันล้านบาท
ทั้งนี้ นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยผลการประชุมคณะกรรมการนโยบายรัฐวิสาหกิจ (คนร.) ที่มีพล.อ.ประยุทธ์ จันทร์โอชา นายกรัฐมนตรี เป็นประธานว่า ที่ประชุมมีมติให้แต่งตั้งคณะอนุกรรมการกลั่นกรองแผนการแก้ไขปัญหารัฐวิสาหกิจ เพื่อพิจารณากลั่นกรองและเสนอแนะแนวทางการแก้ไขปัญหารัฐวิสาหกิจ โดยมีนายพิชิต อัคราทิตย์ กรรมการผู้ทรงคุณวุฒิใน คนร. เป็นประธานอนุกรรมการ ซึ่งจะกำกับติดตามการแก้ไขปัญหาของรัฐวิสาหกิจ 4 แห่ง ได้แก่ การรถไฟแห่งประเทศไทย (รฟท.),องค์การขนส่งมวลชนกรุงเทพ (ขสมก.) บมจ.โทรคมนาคมแห่งชาติ และ บมจ.อสมท (MCOT)
ทั้งนี้ ในส่วนของ อสมท. ที่ไม่สามารถปรับตัวให้ทันต่อการแข่งขัน มีปัญหาทั้งจากองค์กรและปัญหาทางการเงิน ซึ่งในอดีตสถานะทางการเงินค่อนข้างดี สามารถจ่ายเงินปันผลให้กับผู้ถือหุ้นได้ แต่ปัจจุบันมีผลขาดทุนต่อเนื่อง ซึ่งทางสำนักนายกรัฐมนตรี ในฐานะที่กำกับดูแล ควรติดตามเร่งรัดอย่างใกล้ชิด และทำแผนเสนอต่อคณะอนุกรรมการฯ ภายใน 30 วัน
อย่างไรก็ตาม อสมท.ยังมีทรัพย์สินอยู่เป็นจำนวนมาก และเพิ่งจะมีภาระหนี้สินในช่วงหลัง ซึ่งเชื่อว่าถ้าเข้ามาอยู่ภายใต้การกำกับติดตามอย่างใกล้ชิด จะสามารถฟื้นฟูได้โดยเร็ว
“เดิมมีรัฐวิสาหกิจ 7 แห่งที่อยู่ในแผนฟื้นฟู แต่ปัจจุบันธนาคารพัฒนาวิสาหกิจขนาดกลางและขนาดย่อมแห่งประเทศไทย และธนาคารอิสลามแห่งประเทศไทย (ibank)ได้ออกจากแผนฟื้นฟูไปแล้ว แต่ยังให้กระทรวงการคลังติดตามอย่างใกล้ชิด ส่วนบมจ.การบินไทย (THAI) หลังจากกระทรวงการคลังลดสัดส่วนการถือหุ้น จึงทำให้พ้นสภาพจากการเป็นรัฐวิสาหกิจ ในวันนี้จึงมีการรายงานความคืบหน้าว่าการดำเนินการเป็นอย่างไรแล้ว สำหรับ อสมท เพิ่งมีมติวันนี้ให้จัดทำแผนมาเสนอคณะกรรมการฯ เพื่อติดตามอย่างใกล้ชิด” นางปานทิพย์ กล่าว
 
 